ועדת הכספים, כנסת 18, פרוטוקול מספר 1089, 2012-05-16 10:00

משה גפני: אני פותח את ישיבת ועדת הכספים.

משה גפני: על סדר היום רשימת בוחנים לוועדות בחינה למינוי עובדים במשרד מבקר המדינה.

משה גפני: שמואל יונס, בבקשה, תציג את עצמך, שם ותפקיד.

שמואל יונס: שמואל יונס, משנה למנכ"ל משרד מבקר המדינה.

משה גפני: ממתי?

שמואל יונס: אפשר לומר בערך 17 שנים.

משה גפני: יש לכם מבקר חדש שהכנסת בחרה אחרי שלושה סיבובים.

שמואל יונס: אנחנו כמובן מברכים את המבקר החדש כמו כל מבקר שהגיע ומאחלים לו בהצלחה.

שמואל יונס: בהתאם לכללים יש לנו במשרד ועדות מכרזים גם במכרזים פנימיים וגם במכרזים חיצוניים.

שמואל יונס: כאשר מדובר במכרזים חיצוניים, יש גם נציג ציבור ועל פי הכללים ועדת הכספים היא הוועדה שצריכה לאשר את חברי הוועדה.

שמואל יונס: לאורך השנים, לנו לפחות יש משנת 1966, הוגשו לוועדה על ידי המשרד בקשות לאשר נציגים בוחנים שישתתפו במכרזים.

שמואל יונס: לאחרונה ראינו שיש לנו צורך בעדכון ולכן פנינו לוועדה, המבקר פנה במכתבו מה-15 במרץ.

משה גפני: איך אתם משיגים בוחנים נציגי ציבור?

משה גפני: אלה גמלאי המשרד?

שמואל יונס: כן.

שמואל יונס: רובם הם גמלאי המשרד אבל יש לנו גם קבוצה של גמלאים שהם גמלאים שהם לא עובדי המשרד וזאת רשימה קטנה.

שמואל יונס: לעתים אנחנו גם מסתייעים ברשימות של נציבות שירות המדינה של נציגי ציבור, אם אנחנו צריכים משהו ספציפי אבל זה מאוד חריג.

משה גפני: הם צריכים להודיע לנו על כך?

משה גפני: מה אומר החוק?

משה גפני: מה צריך לעשות במקרה הזה?

שמואל יונס: החוק אומר שוועדת הכספים משמשת כוועדת השירות של המשרד.

משה גפני: כן, את זה אני יודע.

משה גפני: אני צריך לאשר את זה?

שמואל יונס: כן.

משה גפני: יש חרדים ברשימה?

שמואל יונס: כל בוחן שנמצא כאן, קיבלנו אותו כראוי ולכן הוא מוצע כאן.

משה גפני: אני שואל אם יש חרדים וערבים.

שמואל יונס: לא.

שמואל יונס: אני לא רואה שיש כאן ערבים.

משה גפני: חרדים, אי אפשר לדעת כי לא רואים כאן את הזקן שלו.

שמואל יונס: לא, זה בלי צילומים.

משה גפני: אני שואל אם אתה יודע.

שמואל יונס: יכול להיות שיש ויכול להיות שאין.

שמואל יונס: מבחינתנו זה לא פרמטר.

שגית פיק: יש לכם קריטריונים שקבעתם למינויים האלה?

שגית פיק: לפי מה החלטתם?

שמואל יונס: מי הנציגים כאן?

שגית פיק: יש לכם אפשרות לקבוע סדרי בחינות, מבחנים, קריטריונים.

שגית פיק: יש משהו כזה?

שמואל יונס: ודאי.

שמואל יונס: יש כללים, יש גם את התקשי"ר, המשרד מאמץ למעשה את התקשי"ר ויש גם קריטריונים.

שמואל יונס: בוועדות מכרזים יש קריטריונים לפיהם הוועדות פועלות.

שמואל יונס: מהבחינה הזאת הקריטריונים הם קריטריונים, גם התקשי"ר וגם הפסיקה.

משה גפני: אין בקריטריונים העדפה מתקנת או משהו.

שמואל יונס: בחוק בכלל, כשיש מכרזים פומביים, יש העדפה מתקנת.

משה גפני: מה שקבוע בחוק.

שמואל יונס: כן.

משה גפני: כאן אין לכם העדפה מתקנת?

שמואל יונס: הרשימה הזאת היא רשימה שמתייחסת רק לבוחנים בוועדות.

שמואל יונס: כאשר מדובר בבוחנים, אין העדפות לבוחן כזה או אחר.

שמואל יונס: כאשר מדובר במכרזים בהם אנחנו בוחרים מועמדים, לפעמים אנחנו קובעים העדפה למשל לעדה האתיופית.

משה גפני: בסדר.

משה גפני: אנחנו צריכים לאשר את זה?

שמואל יונס: כן.

שמואל יונס: זה התנאי.

משה גפני: אני מביא את רשימת הבוחנים שהביא מבקר המדינה ואנחנו מצביעים על אישורה.

משה גפני: בעד אישור הרשימה – פה אחד הרשימה אושרה

משה גפני: לאחר דיון סוער הרשימה אושרה פה אחד.

משה גפני: אני ממליץ לכם, מכיוון שיש היום עניין גדול, עניין לאומי, בשילוב קבוצות באוכלוסייה שאינן משולבות מספיק במקומות העבודה וזה מראה דרך ומראה ציון – ודרך אגב, בדוח מבקר המדינה יש ביקורת לגבי העניין הזה של שילוב חרדים בעבודה – שתאמר למבקר שהוא חבר של הוועדה – בתקופת הכהונה שלי, כל בקשה של מבקר המדינה אושרה כאן ללא עוררין ותמיד היא אושרה פה אחד – שגם ברשימה הזאת, היות ומדובר ברשימה גדולה, ויש בה גם אנשי ציבור, לשלב את אותן קבוצות באוכלוסייה, כמובן מי שמתאים ועל פי הקריטריונים.

משה גפני: לא לקחת סתם מישהו רק בגלל שהוא חרדי או רק בגלל שהוא בן מיעוטים או משהו כזה, אבל מי שמתאים צריך לחפש וצריך לעשות מאמץ, בוודאי מבקר המדינה שצריך להיות נאה דורש ונאה מקיים ולשלב אנשים מתאימים.

משה גפני: במועצה שהוא הקים, אני יודע שהוא שילב בה שני חרדים ואני מציע לשלב חרדים גם ברשימה הזאת.

משה גפני: ככל שמשולבים יותר אנשים שמראים דרך גם לאחרים כדי להשתלב בעבודה בכל הסקטורים, אני חושב שזה מאוד חשוב.

משה גפני: אני מבקש, אם תוכל, להעביר את המלצתי למבקר המדינה.

משה גפני: בכל מקרה אני אמור לדבר אתו לקראת הפרידה שלו מהתפקיד.

שמואל יונס: ברצון רב.

שמואל יונס: אני מאוד מודה לכם.

משה גפני: תודה רבה.

משה גפני: הישיבה נעולה.